ضمني چونڊن ۾ هار جو ڪارڻ آئي ايم ايف سان معاهدي جي لاءِ سخت اقدامات هيا، احسن اقبال
منصوبه بندي ۽ ترقيءَ جي پاڪستاني وزير چيو آهي ته مسلم ليگ (ن) ۽ اتحادي جماعتن آئين جي بالادستيءَ لاءِ عمران خان جي خلاف عدم اعتماد جو ووٽ پيش ڪيو هو. هن وڌيڪ چيو ته سندس جماعت جو ووٽ کي عزت ڏيو جو بنيادي نظريو اهو ئي آهي ته پاڪستاني فوج کي سياست ۾ مداخلت نه ڪرڻ کپي
واشنگٽن — . وائس آف آمريڪا سان هڪ خصوصي انٽرويو ۾، هن وڌيڪ چيو ته ووٽ کي عزت ڏيڻ جو سندس جماعت جو نظريو اهو ئي رهيو آهي ته فوج کي سياست ۾ مداخلت نه ڪرڻ گهرجي. آمريڪا جي دوري تي آيل پاڪستان جي وفاقي وزير چيو ته اسان جي شڪست جي باري ۾ تجزيو ڪندي هيءَ ڳالهه ذهن ۾ رکڻ کپي ته هي اهي 17 ئي سيٽون آهن جتان پهرين به عام انتخابات ۾ اسان کي هارٿي هئي، ليڪن جيڪڏهن اسان آئي ايم ايف جي ڪري سخت معاشي قدم نه کڻون ها ته اسان انهن 17 منجهان 15 سيٽن تي کٽي وڃون ها. تحريڪ انصاف مسلم ليگ (ن) جي ڳڙه تصور ڪيل پنجاب صوبي ۾ 20 سيٽن تي ضمني انتخابات ۾ 15 تي ڪاميابي حاصل ڪئي جنهن جي ڪري حڪومت تي عام انتخابات لاءِ دٻاو وڌيو آهي. ان سلسلي ۾، احسن اقبال چيو ته جيڪڏهن سندس حڪومت پنهنجي مدت پوري ڪندي ته آئي ايف ايف سان ڊيل نڀائڻ ۾ مشڪل درپيش ايندي. سندس چوڻ موجب معيشت کي بچائڻ لاءِ سندس حڪومت تمام وڏي قيمت ادا ڪئي آهي. هن اها ڳالهه تسلم ڪئي ته آئي ايم ايف وٽ توهان پنهنجي مشڪل معاشي صورت حال جي ڪري وڃڻ تي مجبور هوندا آهيو. هي معيشت کي بچائڻ جو آخري حربو هوندو آهي. ليڪن هي مسئلي جو علاج ڪونه هوندو آهي. ان جو حل هي آهي ته اسان پنهنجي معيشت جي اندر موجود خامين کي دور ڪريون. هن سوال جي جواب ۾ ته پاڪستان ۾ سياسي جماعتن تي الزام رهيو آهي ته اهي، جرنيلن جي ، مبينه ويڙه ۾، سياسي مهرو بڻجي وينديون آهن، هن چيو ته هو اهو نه ٿو چئي سگهي ته اها ڪا جرنيلن جي لڙائي آهي، ليڪن، سندس بقول، عمران خان پاڪستان کي هڪ پارٽي اسٽيٽ بنائڻ گهري پيو، هو مخالف ڌر کي ختم ڪرڻ چاهي پيو ته جيئن تمام رياستي ادارن تي قابض ٿي سگهي جنهن کان پوءِ هو هڪ طرف انتخابات ڪرائي ملڪ تي حڪمراني ڪري. ليڪن اهو عمل ملڪ جي مفاد ۾ نه هيو. احسن اقبال چيو ته مسلم ليگ (ن) ۽ اتحادي جماعتون آئين جي بالادستيءَ لاءِ عمران خان جي خلاف عدم اعتماد جو ووٽ پيش ڪيو هو. هن وڌيڪ چيو ته سندس جماعت جو ووٽ کي عزت ڏيو جو بنيادي نظريو اهو ئي هو ته پاڪستاني فوج کي سياست ۾ مداخلت نه ڪرڻ کپي. آرمي چيف جي ملازمت جي مدت ۾ توسيع متعلق پارليمنٽ مان منظور ٿيل قانون جي حوالي سان وفاقي وزير چيو ته منهنجي ذاتي رائي ۾ ملڪ جي مفاد ۾ ناهي ۽ اها ڳالهه خود فوج جي پروفيشنلزم جي تقاضن جي مطابق ناهي، ۽ جنهن قسم جو قانون پاس ڪيو ويو ان کان پوءِ اگر ڪو آرمي سربراه پنهنجي مقرر مدت تي ريٽائر ٿيندو ته ان سان گڏ ان کي ولي الله جو درجو به ڏيڻ گهرجي. سندس بقول، ان قانون جي منظور ٿيڻ کان پوءِ پاڪستان ۾زياده تر سماجي ڪارڪنن ان تي تنقيد به ڪئي هئي. ان حوالي سان احسن اقبال چيو ته هي هڪ اهڙو فيصلو آهي جنهن تي ملڪي قيادت کي سوچڻ گهرجي ۽ شايد خود فوج به ان تي غور ڪندي. هن چيو ته جنرل باجوه پهريون آرمي ڇيف نه هيو جنهن جي ملازمت جي مدت ۾ توسيع ڪئي وئي. ماضيءَ ۾ ڪيترن ئي آرمي چيف، جن منجهان ڪجهه آمر هيا، جي ملازمت جي مدت ۾ توسيع ڪئي وئي. گزريل ٻن ڏهاڪن ۾ صرف هڪ آري چيف، راحيل شريف پنهنجي ٽي ساله مدت جي ختم ٿيڻ تي ملازمت ۾ توسيع نه ورتي. پاڪستان ۾حڪومت جي خلاف ڳالهائڻ واران بلاگرز ۽ صحافين جي گرفتاريءَ سان متعلق سندس چوڻ هو ته اسان جي حڪومت ۾ هڪ ٻه اهڙا واقعا ٿيا آهن ۽ منهنجي خيال ۾ توهان سڀئي ڄاڻون ٿا ته اسان رائي جي آزاديءَ جو احترام ڪندا آهيون، ليڪن اگر هن رائي جي آزاديءَ کي فسادڦهلائڻ لاءِ يا ان جي بنياد تي پروپيگنڊا ڪئي وڃي، جنهن ۾ کلم کلا اسان جي آئين ۽ ادارن جي خلاف ڳالهايو وڃي ته اهو به ته مناسبت ڪونهي ۽ جيڪڏهن توهان ڪنهن جي خلاف مقدمو تيار ڪيو ته 24 ڪلاڪن ۾ ان کي انصاف ملي ويو، ان ڪري ته اسان جي دور ۾ عدالتون آزاد آهن. پارليماني رهنما علي وزير جي قيد جي حوالي سان احسن اقبال چيو ته حڪومت کي ڪو اهڙو بنياد فراهم نه ڪرڻ گهرجي جنهن جي ڪري ڪنهن ڱي اهو محسوس ٿئي ته امتيازي سلوڪ ٿي رهيو آهي. آمريڪا جي دوري تي آيل وفاقي وزير آمريڪا ۽ پاڪستان وچ ۾ سرمايه ڪاري ۽ تجارتي تعلقات وڌائڻ جي لاءِ نيويارڪ ۾ اقوام متحده جي عمل دارن جڏهن ته واشنگٽن ۾ آمريڪي محڪمه خارجه جي عمل دارن سان به ملاقاتون ڪيون.